[{"text_idx": "#000000", "text": "La strato de Tanja en Vasilij-insulo en Sankt-Peterburgo longas apenau\u0306 unu kaj duonan kilometrojn, sed c\u0302i tie oni povas trovi la tutan historion de Sovetio kaj la postsovetia Rusio. Tuta jarcento da ordinaraj homoj kun nekutimaj sortoj."}, {"text_idx": "#000001", "text": "Korina Klodt log\u0302is c\u0302i tie en la printempo 1938, kiam s\u0302i estis trijara. Meze de la nokto s\u0302i vekig\u0302is, kiam nekonataj viroj en malhelaj vestoj forportis s\u0302iajn gepatrojn. Ilin s\u0302i neniam plu vidis, kaj s\u0302i mem kreskis en la sovetia Fora Oriento."}, {"text_idx": "#000002", "text": "Natalja Soboleva estis dekunujara kiam la sieg\u0302o de Leningrado dum la dua mondmilito komencig\u0302is. S\u0302ia patro malsatmortis. S\u0302ia patrino preskau\u0306 blindig\u0302is pro la manko de nutraj\u0302oj, kaj s\u0302i mem vidis homojn kolapsi surstrate kaj neniam plu levig\u0302i. Sed s\u0302i pretervivis kaj post la milito partoprenis la konstruadon de la metroo en Leningrado."}, {"text_idx": "#000004", "text": "En la apartamento de Tanja nun log\u0302as Aleksandr Uralov. Li kreskis c\u0302i tie kaj memoras, kiel homoj dum la milito en Koreio interpus\u0302ig\u0302is c\u0302irkau\u0306 la grandaj tabuloj, sur kiuj la j\u0302urnaloj de la tago estis gluitaj. Tiam li estis proksimume dekjara. Poste li estis inter la unuaj en la strato de Tanja, kiuj sukcesis ac\u0302eti ekserlandan au\u0306ton."}, {"text_idx": "#000005", "text": "Lusine Arutjunova j\u0302us estis lernanto en la iama lernejo de Tanja \u2013 nun s\u0302i estas instruisto c\u0302i tie. Por s\u0302i la sovetia epoko estas nur kelkaj infanag\u0302aj memoroj. Sed ankau\u0306 post la falo de Sovetio s\u0302ia familio longe log\u0302is en la tute tro malgranda komuna apartamento kun du aliaj familioj, tuj apud la lernejo."}, {"text_idx": "#000006", "text": "Tiuj estas kelkaj el la personoj renkontataj en la rakonto, kiu etendig\u0302as ekde la mondmilito de 1917 kaj du revolucioj g\u0302is la unua de majo 2017. Vera historio pri la strato de Tanja."}, {"text_idx": "#000009", "text": "La strato de Tanja estas mia kvara libro, post Homoj de Putin (2014, premio Kanava \u2013 plej bona faklibro de la jaro en Finnlando), Krimeo estas nia (2015) kaj Idoj de la imperio (2016, nomumita al la Granda J\u0302urnalista Premio en Finnlando)."}, {"text_idx": "#000018", "text": "C\u0302u vi volas vidi pli da fotoj de la strato de Tanja? Rigardu jen."}, {"text_idx": "#000020", "text": "Kien sopiras la ruslingvanoj de Baltio, kiam ili sopiras hejmen?"}, {"text_idx": "#000021", "text": "En Estonio, Latvio kaj Litovio log\u0302as miliono da ruslingvanoj \u2013 unu el la plej grandaj minoritatoj de Eu\u0306ropa Unio. Kiam la landoj de Baltio sendependig\u0302is, multaj el la rusoj restis sen civitaneco en ajna lando. Ili ne malofte estas traktataj kiel fremduloj en la lando kie ili naskig\u0302is au\u0306 vivis la plej grandan parton de sia vivo."}, {"text_idx": "#000022", "text": "Sed c\u0302u vere la ruslingvanoj estas la kvina kolono de Putin, c\u0302u ili pretas perfidi siajn samlandanojn se Rusio vokos?"}, {"text_idx": "#000023", "text": "En sia tria libro Kalle Kniivila\u0308 veturis tra Baltio kaj parolis kun ruslingvanoj kiuj memoras la duan mondmiliton kaj kun aliaj kiuj naskig\u0302is post la falo de Sovetio. Li renkontis rus\u00adling\u00advan barposedanton, kies kelneroj ne rajtas paroli ruse \u2013 kaj esperantistajn muzikistojn, kiuj ludis al banditoj en la sovag\u0302aj 1990-aj jaroj."}, {"text_idx": "#000026", "text": "Fine de septembro 2014 mi c\u0302irkau\u0306veturis en Krimeo por intervjui subtenantojn kaj kontrau\u0306ulojn de la anekso. C\u0302iuj ili deziris ordon kaj funkciantan socion \u2013 anstatau\u0306 kaoso kaj koruptado. Sed ili preferis malsamajn solvojn."}, {"text_idx": "#000027", "text": "Tiuj, kiuj volis ke Krimeo restu parto de Ukrainio, volonte parolis pri demokratio kaj homaj rajtoj. Funkcianta leg\u0302ostato lau\u0306 la okcidenta modelo kaj g\u0302enerala proksimig\u0302o al Eu\u0306ropo estis ilia vojo antau\u0306en. Sed el ili multaj jam eksilentis. Aliaj forlasis la okupitan duoninsulon kaj veturis al Kievo por povi paroli libere, por povi antau\u0306enigi tion, je kio ili kredas. Por ili la rusia regado de Krimeo estas dau\u0306rigo de la sovetia subpremo, malagrabla eh\u0302o de la pasinteco."}, {"text_idx": "#000028", "text": "Tiuj, kiuj volis aparteni al Rusio, volonte parolis pri la rusa lingvo, kiu lau\u0306 ili estas subpremata en Ukrainio. La plej multaj el ili kompreneble esperis, ke la rusia anekso kondukos al pli altaj salajroj kaj pli bona vivnivelo. Sed almenau\u0306 same volonte kiel pri tio, multaj parolis pri la bonaj malnovaj tempoj. Pluraj subtenantoj de la anekso menciis Stalinon kiel bonan gvidanton. Sed Stalino kompreneble ne estis same perfekta kiel Putin, klarigis unu el ili."}, {"text_idx": "#000033", "text": "Vladimir Putin ne estas populara en la Okcidento. Li strangolis la rusian demokration en g\u0302ia lulilo kaj detruis sendependajn amaskomunikilojn. Sed Renat kaj Galina en la malgranda urbo S\u0302umerlja, sescent kilometrojn oriente de Moskvo, nun havas pli bonan vivon. Ili voc\u0302donis por Putin, kaj intencas fari tion ankorau\u0306foje. Ili apartenas al la silenta rusia plimulto, kies voc\u0302o malofte au\u0306dig\u0302as en okcidentaj amaskomunikiloj. Mi pensis ke jam tempas. La libro \u201dHomoj de Putin\u201d aperos baldau\u0306 c\u0302e FEL."}, {"text_idx": "#000034", "text": "Pa\u030a svenska Suomeksi English \u041f\u043e-\u0440\u0443\u0441\u0441\u043a\u0438 \u0423\u043a\u0440\u0430\u0456\u0308\u0438\u043d\u0441\u044c\u043a\u0430"}, {"text_idx": "#000035", "text": "Mi naskig\u0302is en 1965 en orienta Finnlando, sed jam en 1987 unuafoje translog\u0302ig\u0302is al Lund en suda Svedio, tute proksime al Kopenhago. Kulpas pri tio mia sveda edzino Maria Sandelin. Tamen antau\u0306 ol ac\u0302eti domon kaj fiksig\u0302i c\u0302i tie ni log\u0302is en Moskvo, kie mi estis korespondanto de la finna gazeto Kansan Uutiset 1991-1992."}, {"text_idx": "#000036", "text": "Poste ni revenis al Lund, post tio eklog\u0302is en Vaasa en okcidenta Finnlando, tie mi estis ekde 1994 loka redaktoro de la sama gazeto, sed logis nin Lund, kien ni revenis en 1996. Ekde 1997 mi havas dungon kiel j\u0302urnalisto en la redakcio de la c\u0302efa gazeto de Malmo\u0308, Sydsvenska Dagbladet. Ekde septembro 2018 g\u0302is septembro 2019 mi laboris c\u0302e la ministerio de eksterlandaj aferoj de Svedio, unue en la ambasado en Moskvo, poste en la ambasado en Kievo. Maria laboras kiel bibliotekisto en la urba biblioteko de Malmo\u0308."}, {"text_idx": "#000037", "text": "Esperantisto mi estas ekde 1982, kaj kun Maria mi parolas esperante. Al nia filo Ville (naskita en 1995) kaj al nia filino Alva (naskita en 1998) mi parolas finne kaj Maria svede. C\u0302e la mang\u0302otablo kaj cetere ofte, kiam infanoj c\u0302eestas, ni tamen klopodas paroli c\u0302iu sian lingvon. Al tia lingvopolitiko estis mirinde facile kutimig\u0302i post la komencaj malfacilaj\u0302oj."}]